נענע10 - חצי גמר גביע הטוטו: מכבי תא - הפועל תא 0:1, אשדוד - סכנין 0:4 - ספורט
חצי גמר גביע הטוטו: מכבי ת"א - הפועל ת"א 0:1, אשדוד - סכנין 0:4
עודכן 22:11 28/01/2009
שירלי בר דיין ומוטי פשכצקי מאתר ספורט 5
אמנם זה רק גביע הטוטו והפועל תל אביב עלתה בהרכב חסר, אבל אבי נמני והצהובים יכולים לחייך עם 0:1 קטן-גדול בדרבי. אשדוד הביסה את סכנין 0:4 ותפגוש את מכבי בגמר
ראשי הפועל ת"א התלוננו במהלך השבועות האחרונים על לוח הזמנים הצפוף שהציב בפניה שני משחקים קשים תוך יומיים. ההחלטה התקבלה - גביע הטוטו בעדיפות נמוכה. אלי גוטמן העלה הרכב צעיר, עם שחקנים אלמונים כמו יהודה חוטה, גל שיש, רועי גורדנה וליאור בקשי, וזה עלה לו בהפסד 1:0 למכבי ת"א ובהפסד כספי ניכר. הצהובים בגמר גביע הטוטו, שם יפגשו את אשדוד, שהביסה את סכנין 0:4.
מישאלוב וטומאסיץ` יכולים לחייך
צילום: ניר בוקסבאום אתר ספורט 5
זה לא שמכבי ת"א הפגינה משחק טוב, מיוחד, שונה ממה שהיא הפגינה עד כה העונה. אבל שער אחד של עמנואל מאיוקה הנמרץ, שהשתלט על כדור תועה ברחבה בדקה ה-14, הספיק כדי לרשום ניצחון שני רצוף, ובטח להרגיע לא מעט את אבי נמני ואת המערכת הלחוצה שלו.
האומנם הרגיע? בסיום המשחק החליטו במכבי ת"א לא לשלוח את המנג'ר ואת שחקניהם לעמדת הראיונות.
לא קצב מהיר מדי, או משחק טוב מדי בדקות הראשונות. הצהובים לקחו את הפיקוד, החזיקו מעט יותר בכדור במרכז השדה וניסו להשתמש במהירות של מתן לוטטי ועמנואל מאיוקה כדי להפתיע את ההגנה הצעירה של האדומים. כבר בדקה ה-14 זה עבד. כדור רוחב חתך את הגנת האדומים, מתן לוטטי ניסה להגיע מול יניב מזרחי וגל שיש ורק הצליח להחליק את הכדור מעט אחורה, מאיוקה היה הראשון להגיע ומחמישה מטרים לתת פס לרשת. 0:1 צהוב.
ההזדמנות השנייה הייתה גם לכיוון שערו של מזרחי, הפעם דור מלול בישל יפה למאיוקה, שהחמיץ. ערן זהבי איים לראשונה על השער של יבריץ', והבעיטה הטובה שלו מ-25 מטרים נעצרה רק במשקוף השער. המשחק התאזן מעט, וגם נרגע, הזדמנויות גדולות לא נרשמו. החניכים של גוטמן תפסו יוזמה וחיפשו את השוויון, אבל לא הצליחו לפרוץ את העמידה הנכונה של הצהובים. יתרון שער למכבי ת"א בהפסקה.
המחצית השנייה נפתחה בהתקפה אדירה של הפועל ת"א, דאבל פס מרגל לרגל - דימיטאר טלקיסקי הגביה מימין, זהבי הגיע ראשון ובעט לידיים של יבריץ' ולמשקוף, על הריבאונד השתלט מהראן לאלה רק כדי לנגוח משני מטרים מעל לשער. בדקה ה-59 החליט גוטמן שזה בכל זאת דרבי, וביצע חילוף כפול - גיל ורמוט וביברס נאתכו במקומם של רועי גורדנה ודימיטאר טלקיסקי.
כעבור חמש דקות עלה עדן בן בסט להופעת בכורה באדום, במקומו של אביחי ידין. האדומים שלטו במשחק, אבל לא איימו בצורה ממשית על השער. אבי נמני הגיב בשני חילופים משלו (בגביע הטוטו מותר ארבעה להזכיר), מאור בוזגלו במקומו של לוטטי, דולי ג'ונסון במקום יוסי שבחון שלא הרשים. אחרי דקה סיים גוטמן את מכסת החילופים שלו כשדאגלס דה סילבה החליף את נאתכו שנפצע. עד הסיום לא הצליחו האדומים להפגין שום דבר ממשי ליד השער, בעוד מכבי לא התקשתה לשמור על היתרון הזעיר שלה. מלבד מספר אוהדים צהובים שבוודאי יהיו שמחים בניצחון על היריבה המושבעת, מי שהכי צריכה להיות שמחה בערב הזה היא מ.ס אשדוד - לפי המשחק הזה היא הפייבוריטית הברורה בגמר גביע הטוטו.
לא היום של האדומים
הרכב הפועל ת"א: יניב מזרחי, ליאור בקשי, יהודה חוטה, אלין טופוזאקוב, גל שיש, אביחי ידין (עדן בן בסט 64'), רועי גורדנה (גיל ורמוט 59'), דימיטאר טלקיסקי (ביברס נאתכו 59') (דאגלס דה סילבה 73'), בן לוז, מהראן לאלה, ערן זהבי.
הרכב מכבי ת"א: דרגוסלאב יבריץ', יובל שפונגין, אבי יחיאל, איגור טומאסיץ', אורי שטרית, ליאור ז'אן, משה מישאלוב, דור מלול (חיים מגרלשווילי 84'), יוסי שבחון (דולי ג'ונסון 71'), מתן לוטטי (מאור בוזגלו 70'), עמנואל מאיוקה (סמסון גודווין 93').
מ.ס אשדוד - בני סכנין 0:4
מ.ס. אשדוד הביסה הערב (רביעי) את בני סכנין בחצי גמר גביע הטוטו עם 0:4 מוחץ. הקבוצה של יוסי מזרחי, שהעפילה לגמר הטורניר בפעם הרביעית בשמונה השנים האחרונות, עשתה זאת בעיקר הודות לדוד רביבו, שבמשחק נדיר בישל שלוש פעמים וכבש פעם נוספת בעצמו.
20 הדקות הראשונות עברו כמעט ללא אירוע מיוחד. אבל אז אשדוד, מהקבוצות ההתקפיות והמלהיבות בליגה, החלה להיכנס לעניינים. בדקה ה-25 כדור קרן פגש את ראשו של רונלד ריברה, הבלם הבוליביאני הנבחן של הקבוצה, שכבש בנגיחה חכמה את ה-0:1. שלוש דקות לאחר מכן המבשל הטוב בארץ, דוד רביבו, השחיל כדור עומק שטוח ומדויק לעידן שריקי, שמול מאיר כהן עשה 0:2 מהיר.
ממשיך ביכולת המצוינת. דוד רביבו
שש דקות מפתיחת המחצית השנייה כדור חופשי של רביבו מצא את ראשו של יוסי אופיר, שלבד מתוך רחבת החמש נגח אחורה וקבע 0:3. בנסיון נואש לשנות את התמונה זרק אייל לחמן בדקה ה-55 ארבעה מחליפים בעת ובעונה אחת למגרש. שתי דקות אחרי זה הוא הבין שגם התרגיל הזה לא עושה את העבודה. בדקה ה-57 דוד רביבו הרים כדור נייח נוסף, אבל הפעם הבעיטה החופשית שלא נכנסה בלי שאף אחד אחר יגע בה. אחרי שלושה בישולים הוסיף רביבו שער נהדר מטעות אומללה בהגנת סכנין וקבע 0:4, תוצאה שנשמרה עד לסיום. ההתפרקות של סכנין הסתיימה בדקה ה-76, כשאחמד קאסום ראה את הכרטיס האדום
בני סכנין: מאיר כהן; באסם גנאים, טל חן, חאלד זבידאת, איתן עזריה (עלי עותמאן, 55'); חיים בנון, סרג'יו נובואה (יחיאל צגאי, 55'), חאלד חלאיילה (עבאס סואן, 55'), יניב לוזון (חאמד גנאים, 55'); אחמד קאסום (הורחק, 76'), איברהם בסיט.
מ.ס. אשדוד: דראגן סטויקיץ'; מאור פרץ, כריסטיאן גונזאלס, רונלד ריברו, ליאור ראובן; יוסי אופיר, קובי דג'אני, ברוך דגו (אמיר לביא, 70'), דוד רביבו; עידן שריקי (ניר נחום, 66'), דימיטאר מקרייב.